19 қараша. Жылнама
DATE: 07:00, 19 Қараша 2024 | GMT +5
TITLE: 19 қараша. Жылнама
URL: https://kaz.inform.kz/news/19-karasha-zhilnama-e5dc31/
META: DATE: 07:00, 19 Қараша 2024 | GMT +5
TOTAL WORDS: 402
AUTHOR(S):
TEXT: АТАУЛЫ КҮНДЕР. Халықаралық ер азаматтар күні. Алғаш рет Ерлер күнін 1999 жылы Тринидад пен Тобаго Республикасының тұрғындары атап өтті. Содан бастап юнескодан қолдау тауып, бұл күнді атап өтуге өзге елдер де қосыла бастады. Кәсіпкер әйелдер күні. 2014 жылдан бастап жыл сайын аталып өтеді. Америкалық жазушы, үй жануарларына қатысты бірқатар компанияның иегері Венди Даймонд негізін қалаған. Гондурасқа барған сапарында ол Adelante ұйымында ерікті болды. Жалақысы төмен әйелдерге шағын кредит ұсынды. АҚШ-қа оралғаннан кейін ол кәсіпкер әйелдер күнін мерекелеу идеясын көтерді. Бұл халықаралық мереке алғаш рет ньюйоркте БҰҰ бастамасымен өтті. Қосымша шаралар әлемнің 144 елінде ұйымдастырылды. ЕСТЕ ҚАЛАР ОҚИҒАЛАР. 2006 жылы 19-21 қарашада Кувейтте жоғары білім мәселелеріне арналған Ислам Конференциясы Ұйымы жанындағы Білім, ғылым және мәдениет жөніндегі Ислам ұйымының ІІІ сессиясы өтті. Оған 56 мұсылман мемлекетінің өкілдері қатысты. Жиналыс мақсаты – оларды әлемдегі неғұрлым атақты ЖОО тізіміне енгізу мақсатымен ИКҰ-ға мүше елдердің үздік 20 университетін анықтау. Үздік оқу орындары қатарына Әл-Фараби атындағы Қазақ ұлттық университеті де енді. 2010 жылы Немат Келімбетовтің неміс тіліне аударылған «Үміт үзгім келмейді» атты романы Еуропаның Франц Кафка қоғамының марапатына ие болды. Туынды қытай және түрік тілдеріне де аударылды. Гумилев атындағы Еуразия ұлттық университеті Қазақстандағы жоғары оқу орындарының арасында бірінші болып университет инфрақұрылымы деректерін өңдейтін және сақтайтын орталықты іске қосты. 2012 жылы Қазақстан тарихында тұңғыш рет Қазақстан Республикасы Білім және ғылым министрлігі жанындағы Ұлттық студенттік кеңес құрылды. 2014 жылы Мадридте ГУЛАГ жүйесінің лагерінде жазасын өтеген испандықтар туралы «Olvidados de Karaganda» деректі фильмі көрсетілді. 2015 жылы елорданың «Астана» халықаралық әуежайында тұңғыш бизнесавиация терминалының ашылу рәсімі өтті. Үш мың шаршы метрге жуық алаңда орналасқан жаңа терминал сағатына 200 жолаушыны өткізе алады. Терминал ғимаратында конференцзал, келіссөздер өткізуге арналған бөлмелер, сондай-ақ, 30 орындық көлік тұрағы бар. бизнесавиация терминалында чартерлік рейстерге қызмет көрсетіледі. 2018 жылы Қазақстан алғаш рет Одивелаше қаласында өткен парадзюдо бойынша Әлем чемпионатында алтын медаль алды. Алтыннан алқа таққан – Олжас Оразалыұлы. Чемпионатқа әлемнің 42 елінен 267 дзюдошы қатысты. 2019 жылы қазақстандық жеңіл атлет Ольга Рыпакова Халықаралық жеңіл атлетика федерациялары қауымдастығының Монако қаласындағы штаб-пәтерде өткен отырысында Азия жеңіл атлетика қауымдастығы спортшылары комиссиясының мүшелігіне қабылданды. 2021 жылы елордадағы «Нұр Астана» мешітіне шығыстың көрнекті ғалым-ойшылы Әбу Насыр әл-Фарабидің есімі берілді. Әл-Фараби – философ, математик, музыка теоретигі, шығыс ғалымы. Ортағасырлық шығыс философиясының ең ірі өкілдерінің бірі. 2023 жылы "Жібек жолы" 7-ші Халықаралық көрмесінде және Қытайдың "Шығыс –Батыс" ынтымақтастық, Инвестициялар және сауда көрмесінде ҚР Бас консулдығы Сиань қаласында тұрақты жұмыс істейтін қазақстандық павильон ашу туралы уағдаластыққа қол жеткізді. Ашылуға Сиань қаласының Сауда - өнеркәсіп палатасы қолдау көрсетті
